În 2024, Sphera Franchise Group se pregătește să deschidă noi restaurante sub brandurile pe care le operează în țara noastră, următoarele pe radar fiind unitățile din Sibiu și Pitești. Compania are în prezent peste 140 de restaurante în România și peste 4.500 de angajați, iar anul acesta va mai recruta alte 250 de persoane. Având în vedere ritmul alert de recrutare care există în contextul extinderii, Emilia Stroe oferă câteva sfaturi pentru care își doresc o carieră în HoReCa și nu numai.
Primul și cel mai important sfat: Să vină să cunoască angajatorul și să depășească prejudecățile
Emilia Stroe spune că prima recomandare pe care o poate oferi unui român care își caută un loc de muncă este să vină să cunoască angajatorul, la un interviu de angajare, pentru a vedea care sunt cerințele acestuia.
Să vină să ne cunoască și să depășească prejudecățile care pot să apară ca urmare a unor perspective sau lentile care sunt puse asupra domeniului HoReCa sau asupra altor domenii în care există un ritm de lucru, un anumit tip de activitate, unde există interacțiune directă cu clientul.
Emilia Stroe, director HR Sphera Franchise Group
Atitudinea pozitivă și responsabilitatea nu trebuie să lipsească
La un interviu de angajare zarurile sunt aruncate pe masă, iar cei doi actori ajung să se cunoască. Exceptând situațiile în care există așteptări salariale diferite, ce nu pot fi susținute de companie, de cele mai multe ori, angajatorii nu bat palma cu cineva din cauza incompatibilității.
"Apare această provocare a compatibilității între ceea ce poate să ofere candidatul prin competențe, comportamente și ceea ce are nevoie angajatorul în activitatea sa. Și atunci e tot mai dificil să găsești omul potrivit, la locul potrivit. În schimb, în contextul acesta, noi suntem favorizați pentru că noi nu cerem experiență, noi cerem doar interes, dorință de muncă, responsabilitatea lucrului bine făcut și o atitudine pozitivă. Dacă se întâlnesc aceste trei calificative, alături de capacitatea de susține o activitate într-un anumit ritm, atunci se poate accesa un job domeniul nostru de activitate", spune Emilia Stroe.
Specialistul spune că atitudinea pozitivă este un atribut important, care, la finalul zilei, dacă există, ajută în a menține un drum pavat de cunoaștere, chiar și în ciuda unor greșeli. Cel mai important e să te poziționezi corect față de o eroare, spune Emilia Stroe care este de părere că o atitudine optimistă ajută mult în procesul de cunoaștere.
"Eu trebuie să înțeleg că eroarea face parte din orice proces existențial. Depinde mult cum mă poziționez față de acea eroare. Pentru că dacă mă poziționez ca față de un element esențial pentru învățare, atunci nu voi mai repeta acea eroare. Și atunci atitudinea pozitivă mă ajută să îmi depășesc erorile, limitele și propria condiția", completează directorul de HR din cadrul Sphera Franchise Group.
"Nu te opri din învățat"
În ritmul actual în care se schimbă lumea, învățarea trebuie să fie o constantă în viețile noastre, indiferent de domeniul în care activăm. Mulți specialiști atrag atenția că ne uităm greșit la ceea ce înseamnă long life learning, care nu trebuie să se oprească după cele 12 clase absolvite sau după terminarea facultății.
Nu te opri din a învățat. Pentru că învățarea este un proces continuu. Și chiar dacă merg la interviu și nu obțin acel job, întrebarea pe care trebuie să mi-o adresez este ce am învățat eu din această experiență, astfel încât la următoarea experiență similară să fiu mai bun. Și nu mai bun decât alții, ci mai bun decât mine.
Emilia Stroe, director HR Sphera Franchise Group
"Să aibă curaj"
Învățăm de mici despre curaj pe care îl asociem cu faptele de vitejie pe care le întreprind eroii noștri preferați din basme și povești. Mai târziu, ca adult, curajul se rezumă la capacitatea de a lua decizii (uneori dificile), de a-ți construi propriul drum în plan personal și profesional, dar și de a gestiona frica, eșecul și provocările care apar.
"Recomand candidatului să aibă curaj să se descopere, să identifice care sunt propriile nevoi, nu ale altora, nu nevoile așa cum sunt trasate de altcineva. Apoi să fie corect cu el însuși și să conștientizeze această aliniere cu ce pot eu să livrez și ceea ce mă aștept să primesc pentru ceea ce pot eu să livrez. E foarte important acest lucru pentru că așteptările nerealiste vin din perspective nerealiste, din credința că cel care îmi spune că ar trebui să se întâmple lucrurile așa, e singura persoană care poate să îmi dea aceste informații, ceea ce nu este întotdeauna așa", explică Emilia Stroe.
Verificarea informațiilor din cel puțin trei surse
Să verifici informația din cel puțin trei surse este una dintre informațiile de bază fără de care niciun absolvent de jurnalism nu iese de pe băncile facultății. Recomandarea se adresează, însă, și pentru cei care încep căutarea unui loc de muncă și vine să completeze viziunea de ansamblu pe care și-o face un candidat despre un angajator, înainte de a interacționa (fizic sau virtual) cu el.
"Întotdeauna să verifice informațiile din cel puțin trei surse. Pentru că alegerea de a te duce către un angajator trebuie să fie una documentată. Și trebuie să fie un proces foarte simplu prin care eu, candidatul, descopăr acea companie, nu ce îmi spune colegul, prietenul, articolul din presă sau oricine altcineva care ar putea să livreze această informație. Și atunci hai să verificăm informația, să cunosc angajatorul, să văd efectiv ce îmi oferă, să văd dacă am claritate în ceea ce îmi oferă angajatorul respectiv", a mai precizat Directorul de la HR de la Sphera Group.
"Banii nu se fac fără muncă"
La nivelul provocărilor pe care le întâmpină departamentul pe care îl conduce, Emilia Stroe povestește că piața muncii suferă ca urmare a unor exemple ce vin de la persoane care promovează ideea de a face bani mulți și rapid, fără a depune un efort considerabil. Și mai grav este că mediu virtual s-a "aglomerat" în ultima perioada de clipuri de tip "deepfake", cu vedete și nu numai care promit câștiguri extrem de mari investind în acțiunile unor companii, care se dovedesc a fi false.
"Apare această forța a așteptărilor atipice care provin din exemple de tipul `uite ce ușor câștig eu bani, fără să muncesc sau fără sa învăț nimic`. Iar asta pune o lentilă peste viziunea tinerilor și nu doar lor, ce îți arată că nu e nevoie sa înveți sau să muncești ca să faci bani. Însă realitatea este diferita (...) Eu cred că astfel de exemple, care sunt vizualizate într-un număr foarte mare, pot influența perspectiva indivizilor și bineînțeles că această influență are un anumit impact asupra acelui individ. La finalul zilei, angajarea reprezintă o alegere, o alegere care este și a candidatului sau viitorului angajat, dar și a angajatorului. Pentru ca acel candidat să ajungă în fața angajatorului, trebuie să facă o alegere. El trebuie să poată să facă diferența între ceea ce își vede ca fiind `easy money` și ceea ce se întâmplă în realitate, cu exemple concrete", explică Emilia Stroe.
Urmăriți întreaga discuție în cadrul emisiunii HR Talks, un proiect editorial realizat de wall-street.ro prin care ne dorim să venim cu o abordare cât mai practică în dezbaterea celor mai importante teme și trenduri din piața muncii, alături de manageri și specialiști din industrie.